
Vabimo vas na predavanje z naslovom

Jurij Vega in viteški križec Marije Terezije

Predavanje bo v četrtek, 22. oktobra 2026, ob 13. uri v véliki predavalnici Arhiva RS na Poljanski cesti 40 v Ljubljani.

Predaval bo dr. Pavel Car.

O vsebini:
Življenje, predvsem pa vojaško kariero Jurija Vege (1754–1802) je močno zaznamoval Vojaški red Marije Terezije, visoko odlikovanje, ki je poleg časti in slave prinašalo tudi plemiški naziv in dosmrtno rento. Vega je bil namreč najprej vojak in častnik, šele nato matematik, ki si je več let prizadeval, da bi mu cesar podelil to odlikovanje, saj je zanj zaprosil kar trikrat. Bil je izjemno pogumen, kar je večkrat dokazal, na trnovi poti do odlikovanja pa je šel, kakor bi rekli danes, tudi preko trupel. 

Predavanje bo osvetlilo tudi ta del Vegovega značaja. K visokim ciljem, ki si jih je zastavil kot sin iz kmečke družine, ga niso vodile le izredne sposobnosti in vztrajnost, temveč tudi neizprosna ambicioznost. Pri uresničevanju svojih načrtov se namreč ni vedno oziral na posledice, ki so jih njegove odločitve lahko imele za druge.

Številni avtorji so v svojih delih podrobno opisovali Vegove znanstvene dosežke, precej manj pozornosti pa je bilo namenjene njegovemu vojaškemu udejstvovanju. Predavanje bo zato predstavilo Vegove pomembnejše vojaške podvige, od obleganja Beograda leta 1793 do obleganja trdnjave Kehl na Renu leta 1797, pa tudi o njegova pisma tedanjemu cesarju Svetega rimskega cesarstva Francu II. Vega namreč ni ”držal jezika za zobmi”, kadar se je potegoval zase, pa tudi če je pisal samemu cesarju.

O predavatelju:
Dr. Pavel Car (1959) je diplomiral iz računalništva na Fakulteti za elektrotehniko v Ljubljani, nato pa v Angliji končal še študij managementa (MBA). Leta 2021 je na Filozofski fakulteti v Ljubljani doktoriral iz zgodovine. Svojo poklicno pot je končal kot direktor Narodnega muzeja Slovenije.

Napisal je nekaj knjig na temo odlikovanj in vojaške zgodovine ter doma in v tujini objavil vrsto strokovnih člankov s tega področja. Knjiga Odlikovanja Srbije in Jugoslavije od 1859 do 1941, ki jo je napisal s soavtorjem Tomislavom Muhićem iz Zagreba in ki je izšla pri prestižni dunajski založbi Verlag Militaria v angleškem, nemškem in hrvaškem jeziku, je vrsto let v svetovnem merilu veljala za najboljšo knjigo na temo odlikovanj. V slovenščini je objavil knjige Slovenci – junaki avstrijskih armad in njihova odlikovanja, Jurij Vega in viteški križec Marije Terezije ter drugi Slovenci, nosilci tega odlikovanja, skupaj z Jankom Boštjančičem pa knjigo Najhrabrejši med hrabrimi – baron Andrej Čehovin 1810–1855.

Vljudno vabljeni!

